I-ca-yaa 31
Thil lotdä matdä kɛ I-jëp
1
Riɛk akɛ nɛy tin wa luäk go̱r kä I-jëp,
nɛy tin ŋa̱thkɛ ni jiöŋkööri,
nɛy tin ŋa̱thkɛ ni thurbiɛɛli
kɛ ɣöö ŋuankɛ,
kä ŋa̱thkɛ ni ji̱ jiöŋkööri
kɛ ɣöö bumkɛ,
tin /ca guic ni Kuoth I-thɛ-rɛl
in rɛl gɔɔydɛ rɔ,
kä /ca luäk go̱r
kä Kuoth Nhial!
2
Kä Kuoth pɛlɛ, la no̱o̱ŋɛ da̱k,
kɛ rieetkɛ la no̱o̱ŋɛ da̱k,
duundɛ ɣöö bɛ rɔ jiɛc kui̱
dhɔaar ram in lät jiäk,
kɛnɛ nɛy tin la lua̱kɛ
ji̱ la̱a̱t jiääkni.
3
Ji̱ I-jëp kɛ naath /cikɛ Kuoth,
kä jiöŋkööri köör
kɛ ri̱ŋ /cikɛ yiey.
Mi wä Kuoth Nhial tetdɛ wä riny,
bɛ luääk lath, kä bi ram
in lua̱kɛ cu pɛ̈ɛ̈n,
bikɛ cu li̱w kɛɛl.
4
Kä nɛmɛ ɛ min ci Kuoth Nhial
ɛ la̱r ɣä wëë i̱,
“Ce̱tkɛ min la lony kiɛ dɔw
luɔny a bur kä ley
mi cɛ cam,
a cäŋ ci yiëën deet
rɔal kɛ jɛ,
/cɛ la dualɛ kɛ jɔwdiɛn,
kiɛ /cɛ diɛɛr kɛ rɔaliɛn.
Inɔ bi Kuoth Nhial in la
Ruey Ɣɔaa ben piny,
bɛ ko̱r ben tɛr wi̱i̱ Pa̱a̱m
Dha-yɔn kɛnɛ päämkɛ.
5
Kuoth Nhial in la Ruey Ɣɔaa
bɛ Jɛ-ru-tha-lɛm gaŋ
ce̱tnikɛ diit ti räp
ti gaŋkɛ dɛykiɛn,
bɛ jɛ gaŋ kä bɛ jɛ kän,
bɛ jɛ nhɔk kä bɛ jɛ luäk.”
6
Luɔ̱nyɛ kä Kuoth yɛn ji̱ I-thɛ-rɛl tin ca jɛ gak. 
7
Kɛ ɣöö ɛn cäŋ ɛmɔ bi ram ɔ kuthkɛ tin cɛ la̱t kɛ ciɛk in bo̱r kɛnɛ kuth tin cɛ la̱t kɛ da̱a̱p yäk, tëë ci yɛn duer kɛ lätnidiɛn.
8
“Ji̱ A-thi-ri-ya bikɛ li̱w ko̱o̱r
mi /ci mɔ a ko̱r nath,
ba jɛ thuk ɛ ko̱r
mi /ci mɔ a ko̱r ran,
kä bɛ rɔ bar kɛ ko̱r,
kä ba ŋuɛ̈tnikɛ kuɔ̱k
lät kuaanyä.
9
Kä bi ti̱eckɛ tin bum da̱k,
kä bi bööth rɛ̈mdɛ dual,”
ruac ni ɣän Kuoth Nhial
min te macdɛ kä Dha-yɔn,
min palkɛ kä Jɛ-ru-tha-lɛm.
